b"\n_START_ARTICLE_\nGr\xc3\xadmsv\xc3\xb6tn\n_START_SECTION_\nVulkancentrerne\n_START_PARAGRAPH_\nGrimsv\xc3\xb6tn ligger i \xc3\xa9n af Islands mest aktive vulkanske zoner. Den vulkanske zone er opst\xc3\xa5et, fordi Island er placeret oven p\xc3\xa5 den midtatlantiske spredningsryg, som er det omr\xc3\xa5de, hvor den amerikanske lithosf\xc3\xa6replade og den eurasiske lithosf\xc3\xa6replade bev\xc3\xa6ger sig v\xc3\xa6k fra hinanden._NEWLINE_Under Vatnaj\xc3\xb6kulls ca. 8300 km\xc2\xb2 store gletsjerskjold befinder der sig flere store vulkancentre. B\xc3\xa1r\xc3\xb0arbunga og Gr\xc3\xadmsv\xc3\xb6tn er de mest kendte af dem. I randen af centralvulkanens hovedcaldera ligger det 1.725 m h\xc3\xb8je bjerg Gr\xc3\xadmsfjall, som danner centralvulkanens h\xc3\xb8jeste punkter._NEWLINE_Centralvulkanen best\xc3\xa5r af forskellige calderaer og en gletsjer s\xc3\xb8 i hovedcalderaen, der p\xc3\xa5 grund af af den geotermiske varmekilde i undergrunden ikke fryser til, men er d\xc3\xa6kket af et tykt lag gletsjer-is. Den nyeste forskning regner ogs\xc3\xa5 Laki-kraterne til dette vulkansystem. Laki-spr\xc3\xa6kkerne havde i 1783-1784 et kraftigt udbrud, der havde klimatiske konsekvenser for hele hele kloden. Gr\xc3\xadmsv\xc3\xb6tn har et spr\xc3\xa6kkesystem som g\xc3\xa5r diagonalt fra sydvest til nord\xc3\xb8st, og det massive udbrud fra Laki 1783-84 er en del af det samme spr\xc3\xa6kkesystem. 1783 blev en stor del af Nordeuropa indhyllet i Laki's gassky. P\xc3\xa5 Island medf\xc3\xb8rte udbruddet at 50-80 procent af f\xc3\xa5r, k\xc3\xb8er og heste omkom p\xc3\xa5 grund af fluor-forgiftning fra aske og gas, og syreregnen \xc3\xb8delagde h\xc3\xb8h\xc3\xb8sten, der igen f\xc3\xb8rte til omfattende hungersn\xc3\xb8d, hvor cirka 25 procent af \xc3\xb8ens befolkning bukkede under. Gr\xc3\xadmsv\xc3\xb6tn havde ogs\xc3\xa5 et udbrud p\xc3\xa5 samme tidspunkt som Laki i 1783, men udbruddet p\xc3\xa5 Gr\xc3\xadmsv\xc3\xb6tn udd\xc3\xb8de f\xc3\xb8rst i 1785._NEWLINE_I nutiden udg\xc3\xb8r disse vulkaner ikke nogen reel trussel mod den islandske befolkning, men n\xc3\xa5r de er i udbrud, stiger asken op i 10\xe2\x80\x9320 km h\xc3\xb8jde og kan udg\xc3\xb8re en risiko for fly, i v\xc3\xa6rste tilf\xc3\xa6lde kan et udbrud stoppe hele den nordatlantiske flytrafik.\n_START_SECTION_\nTypiske udbrud i nutiden\n_START_PARAGRAPH_\nCa. hvert hvert 10 \xc3\xa5r har vulkanen et udbrud. Der var sm\xc3\xa5 udbrud f.eks 1983 og 1998, hvorved der ved hvert udbrud blev produceret ca. 0,1 km\xc2\xb3 tefra (aske), det store udbrud fra 1996 skete ved Gj\xc3\xa1lp, der ligger 10 km nord for Gr\xc3\xadmsv\xc3\xb6tn og regnes til det samme vulkansystem._NEWLINE_Gr\xc3\xadmsv\xc3\xb6tns udbrud begynder altid med en flere timers jordsk\xc3\xa6lvsserie._NEWLINE_De mest aktive udbrudssteder er under isen p\xc3\xa5 Gr\xc3\xadmsfjalls nordside p\xc3\xa5 ca 30 m's vanddybde. Det handler altid om eksplosive udbrud, hvorved magmaen ved m\xc3\xb8det med det vandet splittes til en finkornet aske. Damp-eksplosionerne sl\xc3\xa5r hurtigt hul i den overliggende is. Udbrudss\xc3\xb8jlen kan n\xc3\xa5 en h\xc3\xb8jde af 10-14 km og asken kan fordele sig over hele landet; ganske vist var den samlede m\xc3\xa6ngde i de sidste \xc3\xa5r f\xc3\xb8r 2011 ringe._NEWLINE_De senere udbrud har de f\xc3\xb8rste to dage v\xc3\xa6ret kraftige, men har derefter aftaget. 1998 og 2004 var magmaopstr\xc3\xb8mningen de f\xc3\xb8rste to udbrudsdage 150-200 m3/s eller 500 t/s._NEWLINE_Udbruddene varer for det meste 1-2 uger, men der kan ogs\xc3\xa5 v\xc3\xa6re l\xc3\xa6ngere og kortere udbrud. Det h\xc3\xb8jeste askenedfald sker de f\xc3\xb8rste to til fire dage.\n_START_SECTION_\nUdbruddene\n_START_PARAGRAPH_\nGr\xc3\xadmsv\xc3\xb6tn-vulkanens indtil nu kendte udbrud begyndte for ca. 8.230 \xc3\xa5r siden med et kraftigt eksplosivt udbrud. Det mest kendte effusive (udflydende dvs lava-) udbrud fra Laki-krateret i det 18. \xc3\xa5rhundrede havde ogs\xc3\xa5 forg\xc3\xa6ngere i omr\xc3\xa5det. Forskerne har faslagt et udbrud af ukendt styrke som skete for ca. 4500 \xc3\xa5r siden. Der er ogs\xc3\xa5 bel\xc3\xa6g for andre forhistoriske udbrud for ca. 3500, for ca. 2000 \xc3\xa5r og fra omkring 50 \xc3\xa5r efter vor tid._NEWLINE_Siden \xc3\xa5r 1000 har vulkanen ca. v\xc3\xa6ret i udbrud 2-3 gange i hvert \xc3\xa5rhundrede. I det 17. \xc3\xa5rhundrede steg udbrudstallet tydeligt, dog kan nye udbrud ogs\xc3\xa5 lettere tidsbestemmes, blandt andet p\xc3\xa5 grund af at vulkansk aske og lavalagene ikke er s\xc3\xa5 meget overd\xc3\xa6kkes af andre lag. Gr\xc3\xadmsv\xc3\xb6tn havde ogs\xc3\xa5 et udbrud p\xc3\xa5 samme tidspunkt som det voldsomme udbrud af Laki i 1783, der for\xc3\xa5rsagede store skader._NEWLINE_En stor del af Gr\xc3\xadmsv\xc3\xb6tn-vulkanens ca. 60 kendte udbrud i de sidste 800 \xc3\xa5r er forl\xc3\xb8bet med korte udbrudsperioder i hovedcalderaen. Siden 1934 kender man ogs\xc3\xa5 kraterets placering. Udbrudsstederne fra 1934, 1983 og 1998 befinder sig ca. p\xc3\xa5 samme sted, under det vestlige Sv\xc3\xadahnj\xc3\xbakur og under nordsiden af Gr\xc3\xadmsfjall p\xc3\xa5 ca 30 m vanddybde. Bjergets nordside h\xc3\xa6ver sig stejlt 200-300 m over isd\xc3\xa6kket, der d\xc3\xa6kker den underliggende gletschers\xc3\xb8. Bjergsiden best\xc3\xa5r af palagonit og danner samtidig sydranden af Gr\xc3\xadmsv\xc3\xb6tns hovedkrater. Men udbrudsstedet fra 2004 befinder sig et andet stedt, nemlig i den sydvestlige del af gletsjers\xc3\xb8en, ca. 2 km mod vest.\n_START_SECTION_\n1934\n_START_PARAGRAPH_\nF\xc3\xb8rst 1934 kunne man i n\xc3\xa6r afstand iagtage de f\xc3\xb8rste udbrud, selvom man allerede i \xc3\xa5rhundrerne f\xc3\xb8r fra en lang afstand bem\xc3\xa6rkede askenedfaldet og udbrudss\xc3\xb8jlen.\n_START_SECTION_\n1996\n_START_PARAGRAPH_\n1996 blev stumper af den islandske hovedringvej, en bro og to fag af en anden, skyllet bort ved et voldsomt j\xc3\xb8kell\xc3\xb8b fra s\xc3\xb8en Gr\xc3\xadmsv\xc3\xb6tn, for\xc3\xa5rsaget af vulkanen Gj\xc3\xa1lp, 10 km nord for Gr\xc3\xadmsv\xc3\xb6tn._NEWLINE_Smeltevandet fra Gj\xc3\xa1lp fyldte Gr\xc3\xadmsv\xc3\xb6tn (den isd\xc3\xa6kkede s\xc3\xb8) s\xc3\xa5 vand- og isstanden n\xc3\xa5ede hidtil uset h\xc3\xb8jde. Alligevel gik der en m\xc3\xa5neds tid, f\xc3\xb8r j\xc3\xb8kell\xc3\xb8bet kom. Efter i l\xc3\xa6ngere tid at have observeret smelte-s\xc3\xb8erne under isen, kunne den sydlige \xc3\xb8st-vest-g\xc3\xa5ende Hringvegur 1 afsp\xc3\xa6rres i tide s\xc3\xa5 ingen mennesker kom til skade. Udbruddet smeltede mellem 2 og 3 km\xc2\xb3 vand og j\xc3\xb8kell\xc3\xb8bet n\xc3\xa5ede en m\xc3\xa6ngde p\xc3\xa5 45.000 m\xc2\xb3 vand pr sekund. Op til 10 meter h\xc3\xb8je isblokke blev skyllet med og l\xc3\xa5 efter j\xc3\xb8kell\xc3\xb8bet p\xc3\xa5 smeltevandssletten Skei\xc3\xb0ar\xc3\xa1rsandur.\n_START_SECTION_\n1998\n_START_PARAGRAPH_\nEt udbrud som varede ca. en uge begyndte ved Gr\xc3\xadmsv\xc3\xb6tn den 28. december, men det resulterede ikke i noget j\xc3\xb8kell\xc3\xb8b. Vulkansk aske fra udbruddet for\xc3\xa5rsagede kun midlertidige problemer for flytrafikken til og fra Island.\n_START_SECTION_\n2004\n_START_PARAGRAPH_\nI november kom der et nyt udbrud som igen varede ca. en uge. Dette udbrud f\xc3\xb8rte heller ikke til j\xc3\xb8kell\xc3\xb8b.\n_START_SECTION_\n2011\n_START_PARAGRAPH_\nI november 2010 m\xc3\xa5ltes der \xc3\xb8get aktivitet i vulkanen og Grimsv\xc3\xb6tns seneste udbrud begyndte den 21. maj 2011 kl. 19.25 (lokal tid). Der blev oprettet et lokalt flyveforbud p\xc3\xa5 220 km i alle retninger fra vulkanen. I l\xc3\xb8bet af kort tid var et areal p\xc3\xa5 over 5000 km\xc2\xb2 d\xc3\xa6kket af et askelag p\xc3\xa5 mellem en og fem centimeters tykkelse._NEWLINE_Tirsdag den 24. maj l\xc3\xa5 askeskyen i seks kilometers h\xc3\xb8jde, og ca. 500 fly blev forsinket eller aflyst i Skotland og Skandinavien, p\xc3\xa5 grund af askeskyen. If\xc3\xb8lge GEUS udsendte Gr\xc3\xadmsv\xc3\xb6tn de to f\xc3\xb8rst d\xc3\xb8gn 120 millioner ton aske ca. 20 km op i luften. Det er lige s\xc3\xa5 meget aske, som Eyjafjallaj\xc3\xb6kull udsendte under hele sit udbrud \xc3\xa5ret f\xc3\xb8r. Den 25. maj faldt udbruddets styrke og asken blev kun sendt op i 5-8 km h\xc3\xb8jde. Lufthavnene i Bremen og Hamburg var den 25. maj lukket, \xe2\x80\x93 i Danmark var der samme dag ikke de store problemer, bortset fra i S\xc3\xb8nderborg Lufthavn. Om morgenen den 26. maj oph\xc3\xb8rte vulkanen med at sende aske op i luften. Der kom kun vanddampe ud af krateret. L\xc3\xb8rdag den 28. maj omkring klokken 7 endte udbruddet._NEWLINE_Udbruddet i Grimsv\xc3\xb6tn betegnes som 10 gange s\xc3\xa5 kraftigt som udbruddet i Eyjafjallaj\xc3\xb6kull 2010, der ellers var voldsomt nok til at lamme hele den europ\xc3\xa6iske flytrafik i n\xc3\xa6sten en uge. En af grundene var, at Grimsv\xc3\xb6tn udsendte mere grovkornede partikler, som derfor faldt hurtigere ned.\n_START_SECTION_\nJ\xc3\xb8kell\xc3\xb8b\n_START_PARAGRAPH_\nVulkanudbrud under gletsjerne medf\xc3\xb8rer i reglen s\xc3\xa5kaldte j\xc3\xb8kell\xc3\xb8b. Udbrudene smelter s\xc3\xa5 meget is at Gr\xc3\xadmsv\xc3\xb6tns caldera, der er omkring 15 km\xc2\xb2 stor, bliver fyldt med vand. Trykket fra vandet l\xc3\xb8fter isen, s\xc3\xa5 store m\xc3\xa6ngder vand p\xc3\xa5 meget kort tid str\xc3\xb8mmer under isen. Ved gletsjerfronten danner det floder der l\xc3\xb8ber mod havet. Derfor bliver der hele tiden holdt \xc3\xb8je med Gr\xc3\xadmsv\xc3\xb6tns caldera._NEWLINE_J\xc3\xb8kell\xc3\xb8b optr\xc3\xa6der ogs\xc3\xa5 uden vulkansk medvirken. Hvor isen f.eks. afsn\xc3\xb8rer en sidedal, dannes en isopd\xc3\xa6mmet s\xc3\xb8 - men med almindelig frit vanspejl. N\xc3\xa5r der er vand nok, kan det l\xc3\xb8fte isen og oversv\xc3\xb8mmelse i dalen nedenfor f\xc3\xb8lger lige efter.\n_START_SECTION_\nBakterier i inds\xc3\xb8erne\n_START_PARAGRAPH_\nSommeren 2004 fandt forskere bakterier i Gr\xc3\xadmsv\xc3\xb6tn inds\xc3\xb8ernes vand under gletsjeren. Det var f\xc3\xb8rste gang der er blevet fundet bakterier i inds\xc3\xb8er under gletsjere. P\xc3\xa5 grund af den geotermiske varme fryser inds\xc3\xb8erne ikke, selvom der er mange meter gletsjeris over vandet. Bakterierne er ogs\xc3\xa5 i stand til at overleve p\xc3\xa5 sm\xc3\xa5 m\xc3\xa6ngder af ilt."